צו בדבר שיפוט בתי דין רבניים (יהודה והשומרון) (מס' 981), תשמ"ב-1982

תוכן ענינים

|  |  |  |
| --- | --- | --- |
| [Go](#h1) | הגדרות | סעיף 1 |
| [Go](#h2) | הקמת בתי דין רבניים | סעיף 2 |
| [Go](#h3) | מינוי דיינים | סעיף 3 |
| [Go](#h4) | ייצוג בעלי הדין | סעיף 4 |
| [Go](#h5) | מקום מושב ואזורי שיפוט | סעיף 5 |
| [Go](#h6) | סמכויות, דין, סדרי ודיני ראיות | סעיף 6 |
| [Go](#h7) | הכרה בפסק | סעיף 6א |
| [Go](#h8) | שיפוט בינלאומי | סעיף 7 |
| [Go](#h9) | עריכת נישואין וגירושין | סעיף 8 |
| [Go](#h10) | סמכות בתי משפט מקומיים | סעיף 9 |
| [Go](#h11) | ביצוע | סעיף 10 |
| [Go](#h12) | אגרות | סעיף 10א |
| [Go](#h13) | תיקון הצו בדבר הקמת מינהל אזרחי | סעיף 11 |
| [Go](#h14) | תחילת תוקף | סעיף 12 |
| [Go](#h15) | השם | סעיף 13 |

צו בדבר שיפוט בתי דין רבניים (יהודה והשומרון) (מס' 981), תשמ"ב-1982

בתוקף סמכותי כמפקד כוחות צה"ל באזור והואיל ואני סבור כי הדבר דרוש לצורך הממשל התקין, אני מצווה בזאת לאמור:

1. בצו זה –

הגדרות

"הרשות המוסמכת" – מי שמכהן כמנהל בתי הדין הרבניים בישראל ושראש המינהל האזרחי מינה אותו להיות רשות מוסמכת לענין צו זה;

"בתי דין רבניים" – בתי דין רבניים אזוריים ובית דין רבני לערעורים;

"תושב האזור" – מי שמקום מגוריו הקבוע באזור.

2. ראש המינהל האזרחי רשאי להקים בתי דין רבניים אזוריים ובית דין רבני לערעורים.

הקמת בתי דין רבניים

3. (א) ראש המינהל האזרחי רשאי למנות את דייני בתי הדין הרבניים לאחר שנועץ ברשות המוסמכת.

מינוי דיינים

(ב) ראש המינהל האזרחי רשאי למנות דיינים לצורך הדיונים המתנהלים בבתי דין רבניים אזוריים בשבתו במקום מושב מיוחד כאמור בסעיף 5(ב), לאחר שנועץ ברשות המוסמכת.

(ג) כדיינים בבתי דין רבניים אזוריים יתמנו דיינים המכהנים כדיינים בבתי דין רבניים אזוריים בישראל.

(ד) כדיינים בבית הדין הרבני לערעורים יתמנו דיינים המכהנים בבית הדין הרבני הגדול בישראל.

(ה) ראש המינהל האזרחי רשאי למנות בכל בית דין רבני אזורי אב בית דין מקרב הדיינים של אותו בית דין.

(ו) כאב בית הדין יתמנה מי שמכהן כאב בית דין או כראש אבות בתי דין בבית דין רבני אזורי בישראל.

(ז) כנשיא בית הדין לערעורים ישמש מי שמכהן כנשיא בבית הדין הרבני הגדול בישראל, ושראש המינהל האזרחי מינה אותו להיות נשיא בית הדין הרבני לערעורים.

4. בעל דין לפני בית דין רבני רשאי להיות מיוצג על ידי מי שהוסמך לייצג בעל דין בפני בית דין רבני בישראל.

ייצוג בעלי הדין

5. (א) מקום מושבם של בתי הדין הרבניים, ואם יופעלו יותר מבית דין רבני אזורי אחד – אזורי שיפוטם, יקבעו ע"י ראש המינהל האזרחי לאחר שנועץ ברשות המוסמכת.

מקום מושב ואזורי שיפוט

(ב) הרשות המוסמכת רשאית לקבוע לבתי דין רבניים אזוריים, בדונם במקרים מהמפורטים בסעיף 7, מקום שיפוט מיוחד.

6. לבתי הדין הרבניים יהיו השיפוט והסמכויות כשל בתי הדין הרבניים בישראל, והם ידונו בעניינים שלפניהם לפי הדין, סדרי הדין ודיני הראיות הנהוגים בבתי הדין הרבניים בישראל.

סמכויות, דין, סדרי ודיני ראיות

6א. פסק דין סופי, צו או החלטה שניתנו כדין בעניין אזרחי על ידי בית דין רבני בישראל ועליו אישור בית הדין כאמור, יוכר באזור, באישור בית דין רבני שהוקם לפי צו זה.

הכרה בפסק

7. בתי דין רבניים ידונו בעניינים של יהודים:

שיפוט בינלאומי

(א) תושבי האזור; או

(ב) כשאחד מהם הינו תושב האזור והאחר תושב אזור אחר המוחזק ע"י צה"ל או ישראל; או

(ג) הצורך לדון בענינם התעורר באזור; או

(ד) כשכל הצדדים הביעו הסכמתם לשיפוט של בית הדין.

8. נישואין וגירושין של יהודים יערכו באזור על פי דין תורה.

עריכת נישואין וגירושין

9. (א) בתי משפט מקומיים לא יהיו מוסמכים לדון בעניני המעמד האישי של יהודים.

סמכות בתי משפט מקומיים

(ב) בסעיף זה –
"בתי משפט מקומיים" – כמשמעותם בצו בדבר בתי משפט מקומיים (יהודה והשומרון) (מס' 412), תש"ל-1970;
"עניני המעמד האישי" – כמשמעותם בסעיף 5 לחוק המועצות הדתיות הבלתי מוסלמיות מס' 2 לשנת 1938.

10. ראש המינהל האזרחי ממונה על ביצוע הצו והוא רשאי להתקין תקנות לביצועו.

ביצוע

10א. בתי הדין הרבניים יהיו רשאים לגבות אגרות בהתאם לשיעורים ולסכומים הנהוגים בבתי הדין הרבניים בישראל, כפי שנקבעו מעת לעת בישראל.

אגרות

11. בצו בדבר הקמת מינהל אזרחי (יהודה והשומרון) (מס' 947), התשמ"ב-1981, בתוספת השניה, בסופה יבוא: "צו בדבר שיפוט בתי דין רבניים (יהודה והשומרון) (מס' 981) התשמ"ב-1982".

תיקון הצו בדבר הקמת מינהל אזרחי

12. תחילתו של צו זה ביום חתימתו.

תחילת תוקף

13. צו זה יקרא: "צו בדבר שיפוט בתי דין רבניים (יהודה והשומרון) (מס' 981) התשמ"ב-1982".

השם

|  |  |  |  |  |  |
| --- | --- | --- | --- | --- | --- |
|  | אורי אור, אלוף  מפקד כוחות צה"לבאזור יהודה והשומרון |  |  |  |  |
|  |  |  |  |  |  |